Til august er der premiere på Marionetteatrets nye Lillescene, der skal bringe teatret ud til folket.

Et gammelt ønske om at blive mere mobile går nu i opfyldelse for Skørping Marionetteater. Den store scene bliver nemlig suppleret med en Lillescene. Med Lillescenen vil det blive muligt at komme ud i dagtimerne og vise, hvad Skørping Marionetteater er og står for. Lillescenen skal både fungere som en demonstrationsscene og en scene, som ikke kræver så mange medvirkende til at vise en forestilling som Storescene. Familieforestillingerne vil være i fokus på Lillescenen, men den vil også blive brugt voksen- og eksperimentalforestillinger. Der er urpremiere på den nye scene fredag den 17. august i Kinorevuen i Skørping med forestillingen Fru Salt og Hr. Peber, baseret på Bodil Nygaards børnebog af samme navn.